CELEX: 62019TN0684
Language: bg
Date: 2019-10-07 00:00:00
Title: Дело T-684/19: Жалба, подадена на 7 октомври 2019 г. — Magyar Energetikai és Közmű-szabályozási Hivatal/ACER

2.12.2019   
            
            
               BG
            
            
               Официален вестник на Европейския съюз
            
            
               C 406/37
            
         
      Жалба, подадена на 7 октомври 2019 г. — Magyar Energetikai és Közmű-szabályozási Hivatal/ACER
      (Дело T-684/19)
      (2019/C 406/47)
      Език на производството: унгарски
      
         Страни
      
      
         Жалбоподател: Magyar Energetikai és Közmű-szabályozási Hivatal (Будапеща, Унгария) (представители: G. Stanka, G. Szikla и J.M. Burai-Kovács, адвокати)
      
         Ответник: Агенция за сътрудничество между регулаторите на енергия (ACER)
      
         Искания
      
      Жалбоподателят моли Общия съд:
      
                  —
               
               
                  като главно искане,
                  
                              —
                           
                           
                              да отмени обжалваното решение на основание член 263 ДФЕС,
                           
                        
                              —
                           
                           
                              да обяви, че глава V от Регламент (ЕС) 2017/459 на Комисията (1), на която се основава обжалваното решение, е неприложима в съответствие с член 277 ДФЕС,
                           
                        
                              —
                           
                           
                              да осъди ответника да заплати съдебните разноски.
                           
                        
            
                  —
               
               
                  при условията на евентуалност,
                  
                              —
                           
                           
                              в случай че Общият съд реши да не обяви за неприложим Регламент 2017/459, на който се основава обжалваното решение, да отмени това решение, i) на първо място, поради липса на компетентност; ii) на второ място, поради съществено процедурно нарушение, iii) и на трето място, поради липса на фактическо основание,
                           
                        
                              —
                           
                           
                              да осъди ответника да заплати съдебните разноски.
                           
                        
            
         Основания и основни доводи
      
      Предмет на обжалване е Решение № 5/2019 на ACER от 9 април 2019 г., потвърдено от Апелативния съвет на ACER на 6 август 2019 г.
      Жалбоподателят изтъква пет основания в подкрепа на жалбата.
      
                  1.
               
               
                  Първо основание: глава V от Регламент 2017/459, на която се основава обжалваното решение, е изцяло невалидна поради липса на законодателна компетентност.
                  Регламент 2017/459, на който се основава обжалваното решение, е приет при упражняване на компетентността за нормативно хармонизиране, делегирана с Регламент (ЕО) № 715/2009 на Европейския парламент и на Съвета (2).
                  Въз основа на делегирането ѝ с Регламент № 715/2009, Комисията има компетентност само да създаде Мрежов кодекс, приложим към съществуващия и добавен капацитет на газопреносните системи, който да определи механизми за разпределение на капацитет.
                  За разлика от това глава V отива по-далеч в това отношение, като вместо да определи неутрално от гледна точка на компетентността регулаторна рамка за разпределение на капацитет за газопренасяне, надхвърля обхвата на Мрежовия кодекс и урежда подробно въпроси в областта на инвестициите, свързани с добавения капацитет.
               
            
                  2.
               
               
                  Второ основание: оправомощаването на ACER да приеме индивидуално решение със съдържание като това на обжалваното решение е невалидно поради липса на надлежно правно основание.
                  В обжалваното решение ACER си приписва компетентност във връзка с решение с посоченото съдържание, делегирането на която в полза на ACER нарушава изискванията, изведени от Съда на Европейския съюз по дела 9/56 (Meroni/Върховен орган) и C-270/12 (Обединено кралство/Съвет и Парламент), и противоречи на член 114 ДФЕС. Следователно в съответствие с член 277 ДФЕС същото е неприложимо спрямо жалбоподателя в главното производство.
               
            
                  3.
               
               
                  Трето основание: незаконосъобразност на обжалваното решение поради липса на компетентност.
                  Независимо от въпроса за валидността от гледна точка на публичното право на приетия от Комисията регламент, на който се основава решението на ACER, посочената агенция не е имала правомощието да приеме обжалваното решение въз основа на разпоредбите, посочени като нейно правно основание, тъй като
                  
                              i)
                           
                           
                              в рамките на Регламент 2017/459 тя може да упражнява само и единствено правомощията за приемане на решения, посочени expressis verbis в член 28, параграф 2 от този регламент, и
                           
                        
                              ii)
                           
                           
                              въз основа на член 8 от Регламент (ЕО) № 713/2009 на Парламента и на Съвета (3) който урежда статута на ACER и е в сила към момента на приемане на обжалваното решение, ACER може да приеме само индивидуално решение, което
                              
                                          а)
                                       
                                       
                                          попада в областите на компетентност на национални регулаторни органи;
                                       
                                    
                                          б)
                                       
                                       
                                          е свързано с условията за достъп и оперативна сигурност, и
                                       
                                    
                                          в)
                                       
                                       
                                          се отнася до регулаторни въпроси.
                                       
                                    
                        
            
                  4.
               
               
                  Четвърто основание: незаконосъобразност на обжалваното решение поради съществени процедурни нарушения.
                  Проведената от ACER процедура нарушава член 41, параграфи 1 и 2, буква в) от Хартата на основните права на Европейския съюз, тъй като не е изпълнено задължението за мотивиране и не са спазени изискванията за безпристрастен и справедлив процес.
               
            
                  5.
               
               
                  Пето основание: незаконосъобразност на обжалваното решение поради липса на фактическо основание.
                  Като се вземе предвид, че ACER изобщо не е разгледала по същество „неблагоприятни[те] въздействия върху конкуренцията и ефективното функциониране на вътрешния пазар на газ, свързани със съответните проекти“ в съответствие с член 22 от Регламент 2017/459 обжалваното решение не може да се счита за обосновано и от фактическа страна.
               
            
         (1)  Регламент (ЕС) 2017/459 на Комисията от 16 март 2017 година за установяване на Мрежов кодекс относно механизмите за разпределяне на капацитет в газопреносни системи и за отмяна на Регламент (ЕС) № 984/2013 (ОВ L 72, 2017 г., стр. 1).
      
         (2)  Регламент (ЕО) № 715/2009 на Европейския парламент и на Съвета от 13 юли 2009 година относно условията за достъп до газопреносни мрежи за природен газ и за отмяна на Регламент (ЕО) № 1775/2005 (ОВ L 211, 2009 г., стр. 36, поправка в ОВ L 309, 2009 г., стр. 87).
      
         (3)  Регламент (ЕО) № 713/2009 на Европейския парламент и на Съвета от 13 юли 2009 година за създаване на Агенция за сътрудничество между регулаторите на енергия (ОВ L 211, 2009 г., стр. 1).